1. ZAKONSKA PODLAGA ZA OBLIKOVANJE VZGOJNEGA NAČRTA ŠOLE

Zakonska podlaga za oblikovanje vzgojnega načrta šole sta 60. č 60. d člen Zakona o OŠ (Ur. L. RS, št. 81/06, 102/07).

60.č člen   
(vzgojno delovanje šole)

Vzgojno delovanje šole je strokovno delo, ki se izvaja v skladu s pravili stroke, v skladu s tem zakonom, na njegovi podlagi izdanimi predpisi in akti šole.

60.d člen   
(vzgojni načrt šole)

Z vzgojnim načrtom šola določi načine doseganja in uresničevanja ciljev in vrednot iz 2. člena tega zakona, ob upoštevanju potreb in interesov učencev ter posebnosti širšega okolja. Vzgojni načrt vsebuje vzgojne dejavnosti in oblike vzajemnega sodelovanja šole s starši ter njihovo vključevanje v uresničevanje vzgojnega načrta.

Vzgojne dejavnosti so proaktivne in preventivne dejavnosti, svetovanje, usmerjanje ter druge dejavnosti (pohvale, priznanja, nagrade, vrste vzgojnih ukrepov in podobno), s katerimi šola razvija varno in spodbudno okolje za doseganje ciljev iz 2. člena tega zakona.

Pri pripravi vzgojnega načrta sodelujejo strokovni delavci šole ter učenci in starši. Vzgojni načrt sprejme svet šole na predlog ravnatelja po postopku, kot je določen za letni delovni načrt.

O uresničevanju vzgojnega načrta ravnatelj najmanj enkrat letno poroča svetu staršev in svetu šole. Poročilo je sestavni del letne samoevalvacije šole.

Pri oblikovanju vzgojnega načrta šole smo sledili ciljem, zapisanim v 2. členu Zakona o OŠ.

1. VREDNOTE ŠOLE, VIZIJA IN NAČELA

Vrednote šole:

* medsebojno spoštovanje,
* strpnost,
* znanje,
* obče človeške moralne vrednote,
* delovne navade.

Vizija:

Se spoštujemo, pridobimo kakovostno znanje in moralne vrednote.

Poslanstvo:

- vzgojiti učence v samostojne, odgovorne, strpne in aktivne osebnosti;

- dvigniti kulturno in bralno pismenost;

- kakovostno izobraziti učence, ki bodo uspešni v nadaljnjem šolanju in življenju;

- vzpostaviti sodelovalni odnos s starši in okolico;

- vzpodbujati kritično mišljenje in pozitiven odnos do narave.

Načela:

Na šoli:

* Spodbujamo medsebojno spoštovanje, strpnost in obče človeške moralne vrednote vseh udeležencev vzgojno izobraževalnega procesa in širše javnosti.
* Omogočamo, da bomo z različnimi pristopi, metodami in oblikami dela kakovostno dosegali predpisane standarde znanja.
* Razvijamo in spodbujamo v sodelovanju s starši delovne navade,
* Sodelujemo s starši tako pri doseganju učno vzgojnih ciljev kot pri reševanju razvojnih in osebnih težav njihovih otrok ali skupin otrok, zato poleg običajnih oblik (roditeljski sestanki, pogovorne ure) sodelovanja spodbujamo medsebojno komunikacijo staršev in druge aktivnosti v okvirih oddelčnih skupnosti in v okviru šole kot celote.

1. VZGOJNI NAČRT ŠOLE

Vzgojni načrt vsebuje vzgojne dejavnosti in oblike vzajemnega sodelovanja šole s starši ter njihovo vključevanje v uresničevanje vzgojnega načrta.

1. VZGOJNE DEJAVNOSTI

Vzgojne dejavnosti so proaktivne in preventivne dejavnosti, svetovanje, usmerjanje ter druge dejavnosti (pohvale, priznanja, nagrade, vrste vzgojnih ukrepov in podobno).

## 1.1 Proaktivne in preventivne dejavnosti

V vsakem posameznem razredu, bi se vsako letno organizirale posamezne dejavnosti na določeno temo.

Natančno določene delavnice bi se zapisale vsako leto v LDN šole.

|  |  |  |  |
| --- | --- | --- | --- |
| **TEMA** | **DEJAVNOST** | **RAZRED** | **ORGANIZATOR** |
| Varnost v prometu.  Ustna higiena.  Zdrave navade. | Pohod s policistom po varni šolski poti.  Zdravstveni delavec: delavnica za starše in učence skupaj.  Predavanje za učence. | 1. razred. | Razrednik  Policaj  Zdravstveni delavec |
| Branje.  Prehrana.  Osebna higiena. | Predavanje, delavnice, motivacijsko branje.  Priprava zdravega obroka.  Predavanje za učence. | 2. razred. | Razrednik  Vodja prehrane  Zdravstveni delavec |
| Aktivno preživljanje prostega časa.  Razvijanje delovnih navad.  Zdrav način življenja. | Športni dan – obisk športnega centra. Delavnice na to temo v okviru razrednih ur.  Spodbujanje k aktivnim počitnicam.  Delovne akcije (urejanje šolske okolice, šole, razreda, sprotno učenje).  Predavanje za starše.  Predavanje za učence. | 3. razred. | Razrednik  Vsi učitelji  Svetovalna delavka  Zdravstveni delavec |
| Razvoj otroka.  Pozitivni medsebojni odnosi.  Preprečevanje poškodb.  Učenje in učne navade. | Predavanje  Delavnice z otroki  Predavanje za učence  Roditeljski sestanek za starše. | 4. razred. | Razrednik  Svetovalna delavka  Zdravstveni delavec |
| Razvojne spremembe otroka in osebna higiena  Zasvojenost | Predavanje  Predavanje za učence | 5. razred. | Razrednik.  Svetovalna delavka.  Pediatrinja.  Zdravstveni delavec. |
| Odgovornost, spoštovanje in medsebojna pomoč.  Odraščanje. | Socialne igre v sklopu RU. Organiziranje  medsebojne pomoči v razredu.  Delavnica za starše in otroke.  Skrb za starejše občane – darila.  Predavanje za učence | 6. razred. | Razrednik.  Svetovalna služba.  Učitelji.  Zdravstveni delavec. |
| Samozavest.  Pozitivna naravnanost.  Pozitivna samopodoba in stres. | Socialne igre v okviru RU.  Delavnica za starše in otroke.  Predavanje za učence | 7. razred. | Razrednik.  Svetovalna delavka.  Zdravstveni delavec. |
| Samonadzor.  Jeza in nenasilje.  Medsebojni odnosi. | Socialne igre. Igre vlog: reševanje konfliktnih situacij (nenasilno)  Delavnica za starše in otroke.  Predavanje za učence | 8. razred. | Razrednik.  Svetovalna delavka.  Zdravstveni delavec. |
| Vzgoja za zdravo spolnost.  Premagovanje ovir in težav.  Srednja šola. | Socialne igre. Delavnica za učence.  AIDS in spolne bolezni.  Predstavitev 9. razreda o tej temi za ostale razrede.  Delavnica za starše in učence.  Svetovanje staršem in učencem o vpisu v srednje šole | 9. razred. | Učiteljica biologije.  Razrednik.  Svetovalna delavka.  Zdravstveni delavec. |
| Postavitev vzgojnih ciljev in obljub. | Uresničevanje ciljev skozi vse leto. | Vsi razredi. | Razrednik. |
| Obeležitev posebnih dni ( svetovni dan Zemlje, vode, hrane,..). | Oddaja preko šolskega radia.  Priprava plakatov. |  | Mentorji glede na predhodni dogovor, kdo je odgovoren za kateri dan. |
| Razredna klima. | Vzpostavljanje sproščene, prijetne in spodbudne razredne klime (praznovanje rojstnih dni po presoji učitelja, izvajanje socialnih iger (komunikacija, odgovornost, odnosi, samostojnost) pri razrednih urah. | Vsi razredi. | Razrednik. |
| Mesec boja odvisnosti od drog. | Panoji, razredne ure | 6. - 9. razred, šolska skupnost. | Svetovalna delavka. Razrednik. |
| Teden otroka. | Sprejem prvošolcev v šolsko skupnost.  Lutkovna igrica za razredno stopnjo. | 1. - 9. razreda. | Svetovalna delavka. Tim za organizacijo sprejema prvošolčkov v ŠS. |
| Varnost na internetu. | Delavnice za učence 8. in 9. razreda. |  | Računalničar.  Razrednik. |
| »Kako se učiti«. | Razredne ure. | II. in III. triletje. | Razrednik.  Svetovalna delavka. |

* 1. 1.2 Svetovanje in usmerjanje

Svetovanje in usmerjanje je namenjeno učencem in tudi njihovim staršem, pri reševanju njihovih lastnih problemov, ki so povezani z njihovim razvojem, šolskim delom, odnosi z vrstniki in odraslimi, razvijanju

samopodobe, prevzemanju odgovornosti in spodbujanju za moralne in kulturne vrednote.

Svetovanje se izvaja tudi pri reševanju problemov, ki so posledica nespoštovanja drugih ter kršitev šolskih pravil.

DOGOVOR O CILJIH IN VSEBINI SVETOVANJA

O vsebini in ciljih svetovanja in usmerjanja za posameznega učenca se učitelji in šolska svetovalna služba dogovorijo na oddelčni konferenci oz. se o tem dogovorita razrednik in šolska svetovalna služba.

O naravi dogovora razrednik ali šolska svetovalna delavka obvesti starše.

V primerih, ko šolska svetovalna služba presodi, da se pri učencu pojavljajo težave in oblike vedenja, ki jih šolska obravnava ne more omiliti, izboljšati ali odpraviti, predlaga staršem obravnavo v zunanjih strokovnih institucijah.

POVOD ZA SVETOVANJE IN USMERJANJE

Svetovanje in usmerjanje se lahko prične na predlog učenca, staršev, učitelja oz. drugega strokovnega delavca šolske svetovalne službe ter na predlog ostalih delavcev šole.

Po podanem predlogu za svetovanje (če gre za več kot enkrat trajajočo obravnavo) posameznemu učencu, razrednik oz. svetovalna služba o tem seznani starše (v kolikor predlagatelj ni starš).

KDO IZVAJA SVETOVANJE?

Usmerjanje in svetovanje izvajajo vsi strokovni delavci šole, predvsem pa to nalogo prevzema šolska svetovalna služba.

TERMIN IZVAJANJA

Izvaja se lahko v času ur oddelčne skupnosti, pred oz. po pouku, v času pogovornih ur, izjemoma pa tudi v času šolskih obveznosti pri urah rednega pouka. Izvaja se ob sprotnem reševanju problemov in drugih priložnostih.

OBLIKE SVETOVANJA

Posebne oblike svetovanja in sporazumnega reševanja medsebojnih problemov in sporov so osebni svetovalni pogovori, vzpodbujanje samovrednotenja ali samopresoje, ter restitucija.

Pri težjih kršitvah hišnega reda in pravil šolskega reda sodelujejo pri postopku restitucije in samopresoje tudi starši učenca.

SVETOVALNI POGOVOR

Svetovalnemu pogovoru lahko sledi dogovor med učencem, starši in strokovnim delavcem ali vodstvom šole ter različne oblike pomoči učencem. Dogovor opredeljuje cilje, odgovornosti sodelujočih in morebitne izjemnosti.

DRUGE OBLIKE POMOČI UČENCU

Oblike pomoči učencu so lahko še:

* organizacija pomoči učitelja ali sošolcev pri učenju,
* načrtno vzpostavljanje določenih socialnih povezav med učenci,
* vključevanje v določene dejavnosti,
* uvajanje v določene funkcije in druge pomembne odgovornosti,
* nudenje različnih oblik zunanje pomoči,
* dogovori z učenci o občasnih individualnih programih,
* zagotavljanje varnosti.

KONZULTACIJE OZ. POSVETOVANJE

Strokovni delavci ter šolska svetovalna služba se konzultirajo o načinih ravnanja za učinkovitejše delo z učenci s posebnimi potrebami ter z učenci, ki potrebujejo drugačen, individualen pristop dela ter o delu z vzgojno težje vodljivimi učenci.

* 1. Pohvale, priznanja, nagrade

1. USTNE POHVALE

Ustne pohvale izreče učitelj, razrednik ali mentor za prizadevnost pri enkratni ali kratkotrajni dejavnosti.

1. PISNE POHVALE

|  |  |  |
| --- | --- | --- |
| Pisne pohvale se podeljujejo za: | Kriteriji: | Odgovorni za podelitev: |
| Aktivno sodelovanje v interesni dejavnosti in drugih dejavnostih šole na javnih prireditvah. | 3 javne prireditve. | Razrednik, učitelji, mentorji. |
| Bistveno izboljšanje učnega uspeha v primerjavi s preteklim letom. | Povprečno za 1 oceno. | Razrednik. |
| Posebej prizadevno in učinkovito delo v šolski skupnosti ter nudenje pomoči tistim, ki jo potrebujejo. | Samostojno izkazovanje pomoči drugemu.  Večkratna pomoč.  Predsednik šolske skupnosti vsaj 2 leti. | Razrednik, mentor šolske skupnosti. |
| Aktivno sodelovanje pri organizaciji in izvedbi različnih dejavnosti in prireditev, pomembnih za delo šole. | Vodenje vsaj 2 prireditev. | Organizacijski tim. |

c) PRIZNANJA

Priznanja se podeljujejo za delo oz. dosežek, ki je pomemben za celotno šolo ali znatno prispeva k ugledu šole v širši skupnosti.

|  |  |  |
| --- | --- | --- |
| Priznanja se izrekajo za: | Kriteriji: | Odgovorni za podelitev: |
| Povprečna zaključna ocena 4,5 in več. | Zaključna ocena 4,5 in več. | Razrednik. |
| Doseganje vidnih rezultatov na tekmovanjih regijskega in državnega nivoja. | Na regijskem osvojena prva 3 mesta. | Učitelji mentorji. |
| Izjemni dosežki na različnih področjih (likovnem, literarnem, dramskem, tehniškem, glasbenem, naravoslovnem, družboslovnem). | Nagrajeni izdelki (literarni, likovni).  Področno tekmovanje. | Mentor. |

č) NAGRADE

Učenci, ki dobijo priznanje, so lahko tudi nagrajeni. Vrsto nagrade določi ravnatelj v sodelovanju z učitelji ali mentorji. Praviloma so nagrade knjižne ali v obliki učnih pripomočkov.

|  |  |  |
| --- | --- | --- |
| NAGRADE | Kriteriji: | Odgovorni za podelitev: |
| KNJIGA – nagrada za osvojeno bralno značko v vseh letih osnovnega šolanja. | Bralec 9 let. | Vodja bralne značke. |
| POKAL ZA ŠPORTNIKA/ŠPORTNICO ŠOLE – za izjemne dosežke na športnem področju v 9. razredu. | Izjemni dosežki na športnem področju. | Učitelj športne vzgoje. |
| Nagrada za izjemen športni dosežek. | Prva tri mesta na državnem tekmovanju. | Ravnatelj |
| PLAKETO ZA UČENCA/KO GENERACIJE– najvišjo nagrado šole za izjemne dosežke na različnih področjih v času šolanja. | Dobitnik zlatih priznanj.  Dobitnik večih priznanj iz področja znanja, športa, kulture.  Ima visoka moralna načela in vrednote. | Učiteljski zbor. |
| Tekmovanja iz znanja in raziskovalne naloge | Zlato državno priznanje.  Tri srebrna državna priznanja. | Ravnatelj. |
| Projektne naloge in predstavitve | Zlato državno priznanje. | Ravnatelj. |
| Natečaji | Prva tri mesta na državnem tekmovanju.  Ocena mentorja. | Ravnatelj. |

* 1. Vrste vzgojnih ukrepov

**Postopki in ukrepi v primeru kršitev**

V primeru ugotovljenih kršitev iz 6. člena Pravil šolskega reda lahko šola sproži ustrezne postopke in ustrezno ukrepa proti kršitelju. Pri tem mora dosledno upoštevati naslednja načela:

1. Učencu se ne sme izreči ukrepa, s katerim bi bile kršene njegove zakonite pravice.
2. Spore je potrebno najprej reševati na miren način.
3. Načelo postopnosti: proti kršitelju, pri katerem je bila prvič ugotovljena kršitev, mora šola uvesti postopek, ki vodi do najmilejšega predvidenega ukrepa. V primeru nadaljnjih kršitev se ukrepi stopnjujejo.
4. Kršitev mora biti ugotovljena brez razumnega dvoma. V nasprotnem primeru šola proti kršitelju ne sme ukrepati.
5. Načelo sorazmernosti: izrečeni ukrep mora biti sorazmeren s težo kršitve.
6. Načelo individualizacije: pri izbiri postopka in izreku vzgojnega ukrepa je potrebno upoštevati vse subjektivne in objektivne okoliščine primera.
7. Načelo kontradiktornosti: kršitelju je potrebno omogočiti izjavo o kršitvenem dejanju ali dogodku in o izjavah nasprotne strani.
8. Proti kršitelju se v isti zadevi lahko ukrepa samo enkrat.
9. Privilegij zoper samoobtožbo: šola od kršitelja ne sme pridobiti priznanja krivde ali kakršnihkoli izjav o kršitvi na nezakonit način.

V primeru kršitev, pri katerih je bila povzročena škoda, je potrebno upoštevati starost kršitelja.

V primeru težjih oz. ponavljajočih težjih kršitvah se obvestijo pristojne institucije.

Ko učenec dopolni 14 let starosti, se njegova kršitev presoja tudi z vidika mladoletnikove kazenske odgovornosti.

Za učence s posebnimi potrebami podajo predlog ustreznega vzgojnega ukrepa člani strokovne komisije. Kadar so člani strokovne komisije v dvomu o ustreznosti postopka ali vzgojnega ukrepa, mora pridobiti mnenje ustreznega strokovnjaka.

**Vzgojni postopek**

Če pride do lažje ali težje kršitve Pravil šolskega reda, se v namen vzgojnega delovanja uporabi vzgojni postopek, ki je sestavljen iz naslednjih korakov:

* opozorilo,
* pogovor z učiteljem,
* pogovor z razrednikom,
* pogovor s svetovalno delavko,
* pogovor z ravnateljem,
* sklic učiteljskega zbora,
* sodelovanje s CSD, policija oz. ostalimi pristojnimi institucijami,
* nadaljevanje postopka vzgojnega ukrepanja.

Pri lažjih kršitvah si koraki sledijo, upošteva se načelo postopnosti. Za tri lažje kršitve sledi vzgojni ukrep. Za naslednje tri lažje kršitve sledi drugi vzgojni ukrep. Za naslednje tri lažje kršitve sledi prvi vzgojni opomin. Nadaljnjim trem lažjim kršitvam sledi vzgojni ukrep. Nadaljnjim trem lažjim kršitvam sledi drugi vzgojni opomin. Nadaljnjim trem lažjim kršitvam sledi tretji vzgojni opomin.

Prvi težji kršitvi sledi vzgojni ukrep. Drugi težji kršitvi sledi vzgojni opomin.

Postopek izrekanja vzgojnega opomina je zapisan v Zakonu o osnovni šoli.

Pri vsakem vzgojnem ukrepu učenec zapiše opis dogodka (obrazec C)

Izbiro korakov vzgojnega postopka izbere razrednik.

Vzgojni ukrepi

Šola izvede vzgojni ukrep na podlagi strokovne odločitve strokovnega delavca ali tima strokovnih delavcev (strokovni delavec, ki predlaga ukrep, razrednik, šolska svetovalna služba in po potrebi drugi strokovni delavci šole).

O izreku vzgojnega ukrepa mora šola obvestiti učenca in starše (obrazec Obvestilo o vzgojnem ukrepu). Obvestilo o vzgojnem ukrepu v dveh izvodih izpolni razrednik. En izvod izroči učencu oziroma staršem v podpis, en izvod pa vloži v Mapo vzgojnih ukrepov, ki se hrani v šolski svetovalni službi. Če učenec v 5 delovnih dneh od prejema ne vrne podpisanega obvestila razredniku šola pošlje obvestilo o vzgojnem ukrepu staršem po pošti.

Razrednik s starši opravi razgovor. Pogovorijo se o kršitvi pravil, posledicah in možnih načinih reševanja težav oziroma izbiri ustreznega vzgojnega ukrepa. V kolikor starši odklonijo razgovor oziroma obvestila o vzgojnem ukrepu ne podpišejo, to ne zadrži uporabe vzgojnega ukrepa.

Vzgojni ukrep je za učence in starše obvezujoč in ga morajo upoštevati.

Zoper vzgojni ukrep lahko starši v 8 dneh od dneva, ko jim je bilo vročeno obvestilo o vzgojnem ukrepu, predložijo ravnatelju šole obrazložen ugovor.

Ukrepe smiselno povežemo z povzročeno škodo, razvojno stopnjo povzročitelja in drugimi okoliščinami.

O ukrepih se vodi zapise. Razrednik o vzgojnih ukrepih v oddelku poroča na konferenci.

Vzgojni ukrepi se ne prenašajo v naslednje šolsko leto.

Če učenec iz neopravičljivih razlogov odkloni izvajanje vzgojnih ukrepov oziroma jih ne opravi v določenem roku, se lahko prične s postopkom za izrek vzgojnega opomina.

Če strokovni delavec ali tim delavcev presodi, da je zaradi narave dogodka potrebno hitro ukrepanje, lahko vzgojni ukrep izpusti in učencu izreče vzgojni opomin.

Vzgojni ukrepi so:

1. Ustno opozorilo.

2. Zadržanje učenca na pogovoru v zvezi z reševanjem problema med in/ali po pouku.

3. Odvzem pisnega preizkusa znanja v primeru goljufije po drugem opozorilu učitelja in ocenitev izdelka.

4. Odstranitev učenca od pouka.

5. Povečan nadzor nad učencem.

6. Opravljanje neopravljenih obveznosti izven pouka (nadzor opravlja strokovni delavec, ki predlaga ukrep).

7. Pogostejši kontakti s starši in poročanje o učenčevem vedenju v šoli.

8. Prisotnost staršev pri pouku ali dejavnosti.

9. Starši odpeljejo otroka iz šole, šole v naravi ali dejavnosti.

10. Začasen odvzem naprav oziroma predmetov s katerimi učenec moti pouk ali ogroža lastno varnost ali varnost drugih.

11. Ukinitev nekaterih učenčev pravic oziroma ugodnosti oziroma dolžnosti (npr. nastop v ekipi šoli na medobčinskem šolskem tekmovanju, status športnika ali kulturnika, dežurstvo ipd).

12. Začasna ali stalna premestitev učenca v drug oddelke.

13. Poravnava ali popravilo nastale škode.

14. Družbeno koristno delo izven časa pouka.

15. Priprava delavnice/plakata/govornega nastopa za sošolce na določeno temo ali za učence drugih razredov.

16. Dodatno spremstvo strokovnega delavca šole.

17. Razgovor z razrednikom, svetovalno službo, ravnateljem ali drugim strokovnim delavcem.

18. Drugi ustrezni ukrepi, dogovorjeni s svetovalno službo in vodstvom šole.

VZGOJNE KAZNI OZIROMA ADMINISTRATIVNI VZGOJNI UKREPI

Po Zakonu o OŠ.

1. OBLIKE VZAJEMNEGA SODELOVANJA S STARŠI TER NJIHOVO VLJUČEVANJE V URESNIČEVANJE VZGOJNEGA NAČRTA

Formalne oblike sodelovanja:

- skupni roditeljski sestanki,

- razredni roditeljski sestanki,

- pogovorne ure,

- individualne pogovorne ure.

Druge oblike sodelovanja:

- delavnice za starše in otroke ,

- predavanja,

- vključitev staršev v različne dejavnosti šole: v dneve dejavnosti, dan šole, … .

Formalne in druge oblike sodelovanja zapiše šola vsako leto v LDN.

Obveščanje:

Starše bomo sproti obveščali o osebnem razvoju pa tudi kritičnih stvareh, ki zadevajo njihovega otroka in v primerih, da otroka zaradi manj primernih vedenjskih vzorcev potrebuje posebno socialno psihološko pomoč skušali v dogovoru z njimi, to pomoč tudi poiskati.

Starše obveščamo o dogodkih, ki zadevajo njihovega otroka:

- ustno, po telefonu ali pisno,

- oblike obveščanja so dogovorjene na roditeljskih sestankih posameznih oddelčnih skupnosti,

- vedno pa po telefonu, kot nujno obvestilo, starše obvestimo o dogodkih, ki zadevajo večjo materialno škodo, poškodbe ali resne kršitve šolskega reda in posredno ali neposredno zadevajo njihovega otroka.

V primerih, ko strokovni delavec presodi, da je potreben daljši in poglobljen razgovor o otrokovem vedenju ali težavah v šoli, starše povabimo na razgovor v šolo. Na razgovor lahko povabimo tudi drugega strokovnega delavca šole.

V primerih, ko šola ne more zagotoviti sodelovanja staršev ali oceni, da gre pri posameznih otrocih za zanemarjanje, bomo poiskali pomoč in tudi sodelovali z drugimi institucijami psihosocialne pomoči.

1. SPREMLJANJE URESNIČEVANJE VZGOJNEGA NAČRTA ŠOLE

Uresničevanje vzgojnega spremljajo:

- ravnatelj;

- člani tima za pripravo vzgojnega načrta.

Junij, 2016